**UMSILA WENKOMO**

ΚΕΙΜΕΝΟ ΣΕ ΜΑΥΡΟ ΦΟΝΤΟ

Η λησμονιά, λένε, είναι θάνατος και αντίδοτο θανάτου... η αγάπη.

ΣΚΗΝΗ

ΕΞΩΤ. ΠΑΙΔΙΚΗ ΧΑΡΑ, ΦΘΙΝΟΠΩΡΟ - ΑΠΟΓΕΥΜΑ

Σούρουπο. Τα χρώματα του λυκόφωτος βάφουν τον ουρανό. Το θρόισμα των φύλλων προκαλεί ο άνεμος στο πέρασμά του. Η Δάφνη είναι έξι ετών. Βρίσκεται με την εξηντάχρονη νονά της, την Ελένη, στην παιδική χαρά. Στο βάθος μία μητέρα με το κοριτσάκι της ετοιμάζονται να φύγουν.

 ΔΑΦΝΗ

(Κάνει κούνια)

Κοίτα!

(Παίρνει φόρα, αφήνει τα χέρια, πηδά και πέφτει)

ΕΛΕΝΗ

(Τρέχει κοντά της)

Δεν έπρεπε να αφήσεις τα σχοινιά!

ΔΑΦΝΗ

(Την αγκαλιάζει κλαίγοντας)

Συγγνώμη!

ΕΛΕΝΗ

Δεν πειράζει, δεν το ήθελες. Δεν θα το ξανακάνεις!

ΔΑΦΝΗ

Ήθελα να δεις που δε φοβάμαι.

ΕΛΕΝΗ

Θα μπορούσες να χτυπήσεις!

ΔΑΦΝΗ

Και να πεθάνω;

ΕΛΕΝΗ

Αυτό δε θα αφήσω να συμβεί! Ποτέ! Άκουσέ με...

(Της πιάνει το χέρι και το ακουμπά στο μέρος της καρδιάς του κοριτσιού)

Εδώ έχεις ένα ρολογάκι. Δεν μπορείς να το δεις, γιατί είναι μέσα σου. Το νιώθεις;

ΔΑΦΝΗ

(Με ενθουσιασμό)

Ναι! Μόνο όταν το αγγίζω χτυπά;

ΕΛΕΝΗ

Όχι, χτυπούσε ακόμα και πριν γεννηθείς, όταν ήσουν στην κοιλιά της μαμάς. Έτσι γίνεται σε όλους τους ανθρώπους. Μόλις αρχίσει να χτυπά, τότε ξεκινάμε να υπάρχουμε. Λέγεται καρδιά. Αυτή δε μετρά το χρόνο, αλλά τα συναισθήματα. Γι’ αυτό είναι σπουδαία. Όταν νιώσει αγάπη, δυναμώνει, νικά την κάθε λύπη. Και τότε, δε φοβάται το θάνατο. Να…

(Της ακουμπά το άλλο χέρι στο μέρος της δικής της καρδιάς)

ΣΚΗΝΗ

ΕΣΩΤ. ΠΑΙΔΙΚΟ ΔΩΜΑΤΙΟ ΣΤΟ ΣΠΙΤΙ ΤΗΣ ΕΛΕΝΗΣ - ΒΡΑΔΥ

Στο δωμάτιο είναι αναμμένο μόνο το φωτιστικό, πάνω στο κομοδίνο, που βρίσκεται πλάι στο παιδικό κρεβάτι. Δίπλα του ένα κλειστό μουσικό κουτί. Η Δάφνη, ξαπλωμένη ανάσκελα κάτω από το πάπλωμα, σφίγγει στην αγκαλιά της τον λούτρινο αρκούδο της. Τα μάτια της είναι καρφωμένα στα χείλη της Ελένης, καθώς αυτά γεννούν τις λέξεις. Εκείνη, κάθεται αντικριστά στη Δάφνη. Φορά τα μεγάλα γυαλιά της στο χρώμα του καφέ και στα χέρια της κρατά βιβλίο με χρυσή επένδυση στο σκληρό του εξώφυλλο. Της διαβάζει το παραμύθι της φυλής των Ζουλού: «Η ουρά της αγελάδας», ή αλλιώς **«Umsila Wenkomo».**

ΕΛΕΝΗ

Σε μία ξύλινη καλύβα μέσα στο δάσος, ζούσε κάποτε ένας κυνηγός με τη γυναίκα του και τα τέσσερα παιδιά τους. Όλα κυλούσαν ήρεμα και η οικογένεια ήταν ευτυχισμένη. Ένα πρωί, ο πατέρας πήρε τα βέλη του και είπε:

« Μέχρι να δύσει ο ήλιος θα έχω επιστρέψει, μη φάτε χωρίς εμένα!»

Η γυναίκα του χαμογέλασε και υποσχέθηκε πως θα τον περιμένουν. Έπειτα οι δύο γιοι πήραν τα δίχτυα τους και πήγαν για ψάρεμα και η κόρη πήρε το καλάθι της και πήγε να μαζέψει χόρτα. Μόλις γύρισαν στο σπίτι ήταν κουρασμένοι και πεινασμένοι. Έπρεπε, όμως, να περιμένουν τον πατέρα τους. Η ώρα περνούσε κι εκείνος δεν φαινόταν. «Φάτε και πηγαίνετε να πλαγιάσετε», τους είπε η μητέρα τους, «ο πατέρας σας θα έχει γυρίσει ως αύριο.»

Ήρθε το πρωί, εκείνος όμως όχι.

**ΣΚΟΤΑΔΙ**

Τίτλος έργου

**UMSILA WENKOMO**

Μες στο σκοτάδι ακούγεται το τραγούδι από τη φωνή της Δάφνης.

Αν μ’ αγαπάς και σ’ αγαπώ, τότε ποτέ δε θα χαθώ

Δε θα ’ναι πια η ζωή μικρή, ούτε και η καρδιά δειλή

Το τραγούδι συνεχίζεται στην επόμενη σκηνή.

Τίτλος

**15 ΧΡΟΝΙΑ ΜΕΤΑ**

ΣΚΗΝΗ

ΕΣΩΤ. ΜΠΑΝΙΟ ΣΤΟ ΣΠΙΤΙ ΤΗΣ ΕΛΕΝΗΣ - ΒΡΑΔΥ

Η Ελένη στέκεται στην μπανιέρα με την πλάτη γυρισμένη κι η Δάφνη κρατώντας το σφουγγάρι την πλένει με απαλές κινήσεις. Της τραγουδά.

ΔΑΦΝΗ

Αν μ’ αγαπάς και σ’ αγαπώ,

τον φόβο αποχαιρετώ

κι αν είχα μέσα μου πληγή,

η γιατρειά μου είσαι εσύ

Την ξεβγάζει, είναι δακρυσμένη. Η Ελένη γυρίζει να την κοιτάξει αλλά εκείνη την σταματά μαλακά, κρατώντας της τους ώμους. Την τυλίγει με την πετσέτα και την αγκαλιάζει. Ακουμπά το κεφάλι στην πλάτη της.

ΣΚΗΝΗ

ΕΣΩΤ. ΣΤΟΥΝΤΙΟ ΧΟΡΟΥ - ΠΡΩΙ

Η Δάφνη βρίσκεται στο στούντιο, όπου κάνει με τη δασκάλα της ιδιαίτερο μάθημα μπαλέτου. Φορά μαύρο κορμάκι, ροζ καλσόν και πουέντ. Αφού ολοκληρώσει το ζέσταμα στο ξύλινο πάτωμα, σηκώνεται και κρατά την μπάρα.

ΔΑΣΚΑΛΑ

(Της δείχνει την κίνηση)

Τέσσερα ronde de jambe μπροστά, πίσω, μετά relevé, soutenu, αλλάζεις πλευρά και μείνε με relevé στην πέμπτη, τα χέρια στην τρίτη.

(Βάζει τη μουσική)

Πάμε! 5, 6, 7, 8 και 1, 2, 3…

Η Δάφνη ακολουθεί τις οδηγίες της δασκάλας. Ακούγεται ο ήχος κλήσης του κινητού της τηλεφώνου. Παγώνει αρχικά και τρέχει ταραγμένη να απαντήσει.

ΣΚΗΝΗ

ΕΣΩΤ. ΤΡΑΠΕΖΑΡΙΑ ΣΤΟ ΠΑΤΡΙΚΟ ΣΠΙΤΙ ΤΗΣ ΔΑΦΝΗΣ - ΒΡΑΔΥ

Η Δάφνη με τους γονείς της είναι καθισμένοι στην τραπεζαρία για δείπνο. Το διαμέρισμα είναι καινούργιο. Τόσο τα σύγχρονα έπιπλα σε λιτές γραμμές, γκρι και λευκές αποχρώσεις, όσο και η αίσθηση του φρεσκοβαμμένου σοβά είναι ενδεικτικά μιας ευμάρειας που πρόσφατα αξιοποιήθηκε. Απέναντί τους, η τηλεόραση σε λειτουργία. Διαφημίζονται χάπια αδυνατίσματος από νεαρό παρουσιαστή.

ΠΑΡΟΥΣΙΑΣΤΗΣ

Δεν μπορείτε να αντισταθείτε στο φαγητό; Το αίσθημα της πείνας σας κυνηγά ακόμα και λίγη ώρα μετά το γεύμα; Βλέπετε στον ύπνο σας λαχταριστά γλυκά; Μην νιώθετε τύψεις! Νιώστε καλά! Τώρα, με το νέο *OREXTOP* θα βρείτε την υγειά σας!

Χωρίς γυμναστήριο, στερήσεις και εξάντληση! Με ένα μόνο χάπι πριν το φάγητό η όρεξή σας θα μειωθεί στο λεπτό! Ξαναβρείτε τη χαμένη σας αυτοπεποίθηση! Αποκτήστε τη σιλουέτα που πάντα ονειρευόσασταν!

Για αδυνάτισμα...*OREXTOP***!**

Η Δάφνη, αφηρημένη, με το πιρούνι σκαλίζει το φαγητό της, δεν τρώει. Η μητέρα κόβει με κομψές κινήσεις το φιλέτο στο πιάτο της. Κοιτάζει την κόρη της κι έπειτα το σύζυγό της με απόγνωση.

ΜΗΤΕΡΑ

Δάφνη μου φάε λίγο. Όλα καλά θα πάνε!

ΠΑΤΕΡΑΣ

Ευτυχώς έφτασα γρήγορα και την προλάβαμε.

ΜΗΤΕΡΑ

Η νονά σου είναι σε καλά χέρια τώρα. Οι γιατροί εκεί θα την φροντίσουν. Σε λίγες μέρες θα γυρίσει σπίτι και θα είναι μια χαρά, θα δεις.

ΠΑΤΕΡΑΣ

Τόσο καλός άνθρωπος και βασανίζεται έτσι... Γιατί στην Ελένη; Μου φαίνεται αδιανόητο.

ΜΗΤΕΡΑ

(Στη Δάφνη)

 Να σου βάλω λίγο χυμό;

ΔΑΦΝΗ

(Γνέφει αρνητικά, με βλέμμα καρφωμένο στο πιάτο της)

ΠΑΤΕΡΑΣ

Με πονάει να τη βλέπω σ’ αυτή την κατάσταση.

ΜΗΤΕΡΑ

(Με συγκρατημένο χαμόγελο)

Μου είπε ότι μόλις γίνει καλά θέλει να πάμε στην Άνδρο.

ΠΑΤΕΡΑΣ

Θέλει να ζήσει και αρνείται την πραγματικότητα. Ας είμαστε λίγο ρεαλιστές...

(Η Δάφνη ενοχλημένη αποχωρεί προς το δωμάτιό της)

ΜΗΤΕΡΑ

Μα τίποτα δεν καταλαβαίνεις; Δεν σου αρκεί που έχει γίνει η σκιά του εαυτού της; Ωραία υποστήριξη! Άδικα χάνω το χρόνο μου να συζητώ μαζί σου.

ΠΑΤΕΡΑΣ

Μα ξύπνα επιτέλους! Είπαμε να της συμπαρασταθούμε, όχι να την παραμυθιάζουμε! Η Ελένη δεν πρόκειται να τα καταφέρει, είναι θέμα χρόνου!

ΜΗΤΕΡΑ

(Μαζεύει τα πιάτα από το τραπέζι)

Δεν έχω κάτι άλλο να σου πω.

**ΣΚΟΤΑΔΙ**

Τίτλος

**5 ΜΕΡΕΣ ΜΕΤΑ**

ΣΚΗΝΗ

ΕΣΩΤ. ΠΑΤΡΙΚΟ ΣΠΙΤΙ ΤΗΣ ΔΑΦΝΗΣ- ΜΕΣΗΜΕΡΙ

Παρακολουθούμε το βίντεο κλιπ ροκ τραγουδιού στην οθόνη του κινητού της Δάφνης και ο ήχος βγαίνει από τα ακουστικά. Εκείνη βρίσκεται στο δωμάτιό της. Κρατά ένα σακίδιο και τοποθετεί μέσα του το ΜΟΥΣΙΚΟ της ΚΟΥΤΙ κι ένα ΒΙΒΛΙΟ. Το φορά στην πλάτη, βάζει τα ακουστικά στα αυτιά της και το κινητό στην μπροστινή τσέπη της μπλούζας της. Κλείνει την πόρτα του διαμερίσματος. Περπατά στο δρόμο. Βλέπουμε ό,τι βλέπει και ακούμε δυνατά, πλέον, τη μουσική, όπως εκείνη. Σταματά το βάδισμα και παρατηρούμε το πρόσωπό της χωρίς ήχο. Εστιάζει το βλέμμα μπροστά καιμετά ψηλά, προς τον ουρανό. Στη συνέχεια, η εικόνα των φύλλων από τα δέντρα σε κίνηση και το θρόισμά τους. Ακούγονται τα βήματα της Δάφνης κι έπειτα ο θόρυβος που προκαλεί ξύλινο κουτί, καθώς εναποτίθεται σε μαρμάρινη επιφάνεια. (Στο σημείο αυτό, η Δάφνη θα αποκοιμηθεί πάνω στο μνήμα της νονάς της.)

ΣΚΗΝΗ

ΕΣΩΤ. ΚΑΘΙΣΤΙΚΟ ΣΤΟ ΣΠΙΤΙ ΤΗΣ ΕΛΕΝΗΣ - ΜΕΣΗΜΕΡΙ

Η Δάφνη μέσω του ονείρου μεταφέρεται στο αρχοντικό της Ελένης. Κατασκευή του ’50 και ο χρόνος έχει αλλοιώσει κάθε ψήγμα της τότε αίγλης του. Χαρακτηριστικά είναι τα παλαιά, τύπου μπαρόκ, έπιπλα με το σκονισμένο βελούδο στις πολυθρόνες. Στην ξεφλουδισμένη ταπετσαρία είναι κρεμασμένος ο κούκος, το ρολόι της ιδιοκτήτριας. Στην τηλεόραση το μεσημεριανό δελτίο ειδήσεων από τον νεαρό παρουσιαστή, που, σε προηγούμενη σκηνή, διαφήμιζε χάπια αδυνατίσματος.

ΠΑΡΟΥΣΙΑΣΤΗΣ

Καλησπέρα σας κυρίες και κύριοι. Θύελλα αντιδράσεων και προβληματισμό της κοινής γνώμης έχει προκαλέσει η επαναφορά γνωστής επιχειρηματία στη ζωή. Η γυναίκα γλίστρησε στην εσωτερική σκάλα του σπιτιού της και βρέθηκε νεκρή μπροστά στα μάτια της εξάχρονης κόρης της. Άμεσα κατέφτασε ο σύζυγός της και μάταια προσπάθησε να την επαναφέρει. Τότε η μικρή Αγγελική παρενέβη δραστικά και, μιμούμενη τις κινήσεις του πατέρα της, την έσωσε. Ποιος είναι, όμως, ο λόγος που ο σύζυγος απέτυχε; Φήμες θέτουν στο στόχαστρο την περιουσία της. Σύσσωμη η επιστημονική κοινότητα εξετάζει το συμβάν.

Βραβείο *Νόμπελ Αγάπης* απονεμήθηκε χθες στον άνθρωπο- φαινόμενο, που σε ηλικία εβδομήντα ετών έχει επαναφέρει στη ζωή σαράντα ανθρώπους. Ας δούμε το πλάνο από την επίσημη τελετή.

(ΠΛΑΝΟ ΑΠΟ ΤΗ ΒΡΑΒΕΥΣΗ)

ΑΝΔΡΑΣ ΕΒΔΟΜΗΝΤΑ ΕΤΩΝ

Κι αν τα έχω όλα, αλλά δεν έχω αγάπη, *γέγονα χαλκός ηχών ή κύμβαλον αλαλάζον.*

ΠΑΡΟΥΣΙΑΣΤΗΣ

Με την επιστολή του Απ. Παύλου προς Κορινθίους έκλεισε την ομιλία του αποσπώντας θερμό χειροκρότημα.

(Ακολουθούν διαφημίσεις)

Η Δάφνη ανοίγει την πόρτα του σπιτιού και μπαίνει στο χώρο του καθιστικού. Πλησιάζει το κρεμαστό ρολόι και παρατηρεί ότι ο κούκος έχει μείνει έξω από το ξύλινο σπιτάκι του. Τον σπρώχνει μέσα σ’ αυτό και συνειδητοποιεί ότι και οι δείκτες είναι σταματημένοι. Με το βλέμμα της αναζητά την Ελένη και μόλις την εντοπίζει ξαπλωμένη στον καναπέ, απέναντι από την τηλεόραση, τρέχει κοντά της. Νομίζοντας ότι έχει πεθάνει, ακουμπά το χέρι στην καρδιά της.

ΕΛΕΝΗ

(Ξυπνά απότομα)

Ήρθες Δαφνούλα μου;

ΔΑΦΝΗ

(Την αγκαλιάζει)

Με τρόμαξες! Άργησα;

ΕΛΕΝΗ

(Χαμογελά)

 Εγώ άργησα και φταις εσύ.

ΔΑΦΝΗ

Με πονά αυτό που λες.

ΕΛΕΝΗ

Μα δεν το νιώθεις;

(Ακουμπά το χέρι στο στήθος της, στη θέση της καρδιάς)

Το ρολόι αυτό έχει μπαταρία μισοτελειωμένη. Δεν δέχεται αλλαγή, μ’ αυτήν έχει μάθει να χτυπά.

ΔΑΦΝΗ

Δεν ακούω λέξη.

(Με το τηλεχειριστήριο κλείνει την τηλεόραση)

Δε θα πάθεις τίποτα. Δε θα λείψω πια από κοντά σου. Αμφιβάλλεις αν θα τα καταφέρω;

ΕΛΕΝΗ

Ποτέ δεν αμφέβαλα.

ΔΑΦΝΗ

Τότε γιατί όλα αυτά;

Οι καρδιές μας είναι δεμένες, μάταια προσπαθείς να ξεφύγεις! Η αγάπη μου θα σε ξαναφέρνει στη ζωή. Όσο υπάρχω...

ΕΛΕΝΗ

Η αγάπη σου είναι η ίδια μου η ζωή.

Η Δάφνη τη στηρίζει για να σηκωθεί και μεταφέρονται στο υπνοδωμάτιο της Ελένης. Βοηθά πρώτα τη νονά της κι έπειτα ξαπλώνει κι η ίδια σε εμβρυακή στάση, αντίκρυ της. Κοιτάζονται. Θα μπορούσαμε να πούμε ότι σ’ αυτήν τους τη θέση ο χρόνος παγώνει, αν δεν τον είχε σταματήσει ήδη το όνειρο.

ΕΛΕΝΗ

(Παρακλητικά)

Χόρεψέ μου λιγάκι, να σε χαρώ!

Η Δάφνη διστακτικά σηκώνεται και της χορεύει κλασικό μπαλέτο. Κάνει τριπλή πιρουέτα. Στην τρίτη στροφή, καθώς κοιτάζει στιγμιαία την Ελένη, αντιλαμβάνεται ότι κρατά στα χέρια της το ΜΟΥΣΙΚΟ ΚΟΥΤΙ και ετοιμάζεται να το ανοίξει. Χάνει την ισορροπία της. Έντρομη, τρέχει κοντά της.

ΔΑΦΝΗ

(Ο πανικός της εξελίσσεται σε κλάμα με λυγμούς. Πλησιάζει τα χέρια της κοντά στης νονάς της, αλλά σε καμία περιπτωση δεν το ακουμπά)

Σε παρακαλώ! Μην το ανοίξεις! Σε ικετεύω! Μην το κάνεις!

ΕΛΕΝΗ

Έφτασε η ώρα εσύ να μου διαβάσεις το παραμύθι.

Κρατώντας στις χούφτες της το μουσικό κουτί, δείχνει μ’ ένα βλέμμα στη Δάφνη το βιβλίο με το χοντρό εξώφυλλο, που βρίσκεται στο κομοδίνο, αριστερά του κρεβατιού. Η Δάφνη, τρέμοντας σύγκορμη, το πιάνει και το ανοίγει, σχεδόν ευλαβικά. Σε ρόλο σελιδοδείκτη συναντά μια φωτογραφία τους από την παιδική της ηλικία, όπου χαμογελούν αγκαλιασμένες. Κάθεται πλάι της και της διαβάζει.

ΔΑΦΝΗ

...Ήρθε το πρωί, εκείνος όμως όχι.

Πέρασαν μέρες, εβδομάδες, μήνες... Τελικά όλοι ξέχασαν τον κυνηγό. Εκτός από το μικρότερό του γιο.

Ένα πρωί, ρώτησε το όμορφο αγοράκι τη μητέρα του: «Πού είναι ο μπαμπάς μου;»

 «Δεν ξέρω», του είπε η γυναίκα, «μια μέρα πήγε για κυνήγι και δεν γύρισε ποτέ.» «Αν δεν μου τον φέρετε πίσω, θα πάω εγώ να τον βρω!», συνέχισε με θυμό.

Τότε τα μεγαλύτερα παιδιά αποφάσισαν να τον ψάξουν. Περπάτησαν πολύ μέσα στο δάσος. Χάθηκαν στην πυκνή βλάστηση, ώσπου έφτασαν σ’ ένα ξέφωτο. Εκεί, ανάμεσα στα ψηλά δέντρα βρήκαν σκισμένα τα ρούχα του πατέρα τους και δυο σπασμένα βέλη.

Ο πρώτος γιος πλησίασε και τα έβαλε σε σειρά. Ο δεύτερος τα σκέπασε με λάσπη.

Η κόρη, πήρε μια χούφτα χώμα, το φύσηξε πάνω τους κι εκείνος ξάφνου εμφανίστηκε μπροστά τους!

«Παιδιά μου», είπε, «σας ευχαριστώ που με ξαναφέρατε στον κόσμο των ζωντανών!»

Γύρισαν όλοι στο σπίτι. Σαν είδε η γυναίκα του τον κυνηγό, τον σκέπασε με φιλιά. «Έλα να δεις και το μικρότερο γιο μας», είπε.

Εκείνος τον πήρε στην αγκαλιά του και άρχισε να διηγείται σε όλους πώς μια λεοπάρδαλη του είχε επιτεθεί.

«Πατέρα» του είπε ο μεγαλύτερος γιος, « ποιος από εμάς θα πάρει τώρα το φυλαχτό σου, την ουρά της αγελάδας; Σε ποιον με αυτό θα δώσεις την ευχή και τη δύναμή σου;»

«Οφείλω πολλά και στους τρεις σας», απάντησε, «όμως θα το δώσω στο μικρό μου». Φώναξε τότε ο δεύτερος γιος: «Μα εμείς σε βρήκαμε μέσα στο δάσος και σου δώσαμε πνοή!» «Ναι», συνέχισε ο κυνηγός, «αλλά εκείνος με θυμήθηκε και με αναζήτησε. Από αγάπη.»

Κι έδωσε την ουρά της αγελάδας στο αγοράκι του, που όμως ήταν πολύ μικρό για να καταλάβει την αξία της. Όταν μεγάλωσε κι έγινε ένας σοφός άντρας, το κρατούσε στα χέρια του και χαιρόταν να διηγείται σ’ όλους αυτή την ιστορία.

(Η Ελένη πεθαίνει και από τα χέρια της γλιστρά το μουσικό κουτί)

Την ιστορία που λέει πως...

Τη Δάφνη διακόπτει ο απότομος χτύπος του κουτιού στο ξύλινο πάτωμα. Με την πτώση αυτό ανοίγει και ταυτόχρονα με τη μουσική- νανούρισμα εμφανίζεται η μπαλαρίνα του.

ΔΑΦΝΗ

(Σε πανικό, με άηχη κραυγή)

Νονά!

Η Δάφνη ξυπνά πάνω στο μνήμα της Ελένης. Το μουσικό κουτί που είχε τοποθετήσει πάνω στο μάρμαρο, έχει πέσει στο έδαφος, καθώς και στο όνειρο. Κάτω από τους αγκώνες της, το ΒΙΒΛΙΟ. Η φωτογραφία μπροστά της στο κάδρο, είναι εκείνη, η ίδια από τα μικράτα της, κομμένη στη μέση. Δακρυσμένη την περιεργάζεται. Ακούγεται μαζί με το νανούρισμα η φωνή της νονάς της.

ΦΩΝΗ ΕΛΕΝΗΣ

...ποτέ κανείς δεν χάνεται, ποτέ κανείς δεν πεθαίνει,

όσο υπάρχει κάποιος που τον θυμάται και τον αγαπά…

Η Δάφνη παίρνει το μουσικό κουτί στα χέρια της. Το κλείνει.

**ΣΚΟΤΑΔΙ**

Τίτλοι Τέλους